किसी चूहा दौड़ में शामिल नहीं : जूही  
जूही चावला का कहना है कि अब वह असुरक्षा के दौर से बाहर निकल चुकी हैं और किसी तरह की दौड़ में शामिल नहीं हैं।
बेहतर अभिनय को लेकर अन्य अभिनेत्रियों के साथ हमेशा प्रतिस्पार्धा करने वालीं बॉलीवुड की दिलकश अदाकारा जूही चावला का कहना है कि अब वह असुरक्षा के दौर से बाहर निकल चुकी हैं और किसी तरह की दौड़ में शामिल नहीं हैं।  जूही अपनी नई फिल्म 'आई एम' में मनीषा कोईराला के साथ काम कर रही हैं। बॉलीवुड में इतने समय तक करने के बाद दोनों अभिनेत्रियां पहली बार एक साथ नजर आएंगी।  जूही ने मनीषा के बारे में कहा, मनीषा बहुत सुंदर और शांत स्वभाव वाली महिला हैं और उनके साथ काम करना काफी अच्छा है। अब हम किसी तरह के चूहे की दौड़ में शामिल नहीं हैं। हम उस दौर को पार कर चुके हैं, जब थोड़ी असुरक्षा की भावना होती थी, क्योंकि एक ही भूमिका के लिए दूसरी अभिनेत्री के साथ तुलना होती थी।  जूही कहती हैं कि उस समय यह तुलना होती थी कि बेहतर गीत किसने दिए हैं या अच्छी और सफल फिल्में किसके पास अधिक हैं, लेकिन अब हमने उस दौर को पार कर लिया है। उस वक्त मनीषा को नहीं जानती थी, क्योंकि उनसे थोड़ा ही मिली थी, लेकिन एक-दूसरे के साथ काम करने के बाद अब हम काफी सहज महसूस करते हैं।  व्यवसायिक सिनेमा में 15 साल गुजारने वाली जूही 'कयामत से कयामत तक', 'डर' और 'इश्क' जैसी सफल फिल्में दे चुकी हैं। जूही की नई फिल्म 'आई एम' शुक्रवार को प्रदर्शित होने वाली है। इसमें संजय सूरी, प्रणब कोहली, राहुल बोस, नंदिता दास ने अभिनस किया है।  फिल्म के बारे में जूही ने बताया कि इस फिल्म की कहानी एक ऐसी लड़की के इर्द-गिर्द घूमती है जो आतंकवाद की वजह से श्रीनगर से पलायन कर जाने के कई वर्षों बाद अपने परिवार के साथ श्रीनगर वापस आती है। इस फिल्म में जूही एक कश्मीरी पंडित और मनीषा एक मुस्लिम लड़की की भूमिका निभा रही हैं।